
МОТИВИ
към проекта на Правилник за изменение и допълнение на
Правилника за устройството и дейността на Национален военен университет „Васил Левски”

Настоящите изменения и допълнения в Правилника за устройството и дейността (ПУД) на Национален военен университет „Васил Левски” (НВУ „В. Левски“) са продиктувани от необходимостта от привеждането му в съответствие с настъпили изменения в законовата и подзаконовата нормативна уредба.
Командването и управлението на университета се осъществява от назначени за това длъжностни лица. В Класификатора на длъжности на военнослужещите в МО, СППМО и БА е въведена нова длъжност „помощник-началник на … по …“. Въвеждането на длъжност „помощник-началник на НВУ „Васил Левски“ по …“ в структурата на Университета, ще позволи да се оптимизира разпределението на функционалните отговорности по управлението на НВУ „Васил Левски“.
С измененията в чл. 11 и чл. 12 се цели въвеждане на нова длъжност „помощник-началник на НВУ по …“ и прецизиране на текстовете (§ 1 и § 2).
В чл. 14, ал. 2 от действащия ПУД са определени функционалните отговорности на административните звена, които са дублирани и в разпоредбата на чл. 26, ал. 1 от действащия ПУД. С отмяната на чл. 14, ал. 2 се цели избягване на това дублиране (§ 3). 
[bookmark: _GoBack]Курсантите в редовна форма и военнослужещите в задочна форма на обучение в НВУ „В. Левски“ организационно са разделени по випуски (година на прием) и специализации (класни отделения), но действащия ПУД на НВУ „Васил Левски“ не са определени курсантските подразделения. Чрез промяната на чл. 15 и създаването на чл. 15а се цели запълване на тази празнота (§ 4 и § 5).
В чл. 29, ал. 1, т. 2 от Закона за висшето образование (ЗВО) е регламентирано, че Общото събрание на висшето училище „приема или изменя Правилника за дейността на висшето училище;“. С измененията в чл. 19, ал. 15, т. 2 от проекта се цели уеднаквяване на нормативната база (§ 6).
НВУ „В. Левски“ обучава военнослужещи и цивилни служители от Министерството на отбраната по заявка от съответната структура. С измененията в чл. 23, ал. 6, т. 9 се цели облекчаване на процедурите по организиране и провеждане на курсове за квалификация и преквалификация. Разпоредбата засяга обучение на служители, които са външни за Министерството на отбраната (§ 7, т. 1).
В действащия ПУД на НВУ „Васил Левски“ е налице дублиране в правомощията на Общото събрание и Академичния съвет. С измененията в чл. 23, ал. 6, т. 13, се цели прецизиране на правомощията на колективните органи за управление на Университета в съответствие със ЗВО (§ 7, т. 2).
С промяната на чл. 12 от проекта (§ 2) се въвежда длъжността „помощник-началник на НВУ „Васил Левски“ по …“. С допълнението на чл. 25, т. 9 и чл. 26, ал. 1 се цели да се регламентира правото на началника на университета да предлага на министъра на отбраната за назначаване и освобождаване от длъжност, на лицата назначени на тези длъжности, както и техните функции (§ 8 и § 9).
Чл. 26д от ЗВО регламентира, че „Ръководителят на катедра е хабилитирано лице с резултати в съответното научно направление на катедрата“. С изменението в чл. 50, ал. 1 се цели уеднаквяване на текста със закона (§ 10).
В чл. 77 на действащия ПУД е регламентирана категорията „курсант“, повтарящ регламентацията на чл. 135, ал. 2 от ЗОВСРБ. В същото време в чл. 78, ал. 4 от същия ПУД е регламентирана категорията „чуждестранен курсант“. С измененията в чл. 77 и чл. 78 се цели логическото обединение на категориите курсанти (§ 11 и § 12).
В действащия ПУД на НВУ „Васил Левски“ не съществува нормативна възможност за ползване на домашен отпуск от курсантите за участие в научноизследователска, развойна дейност в информационните технологии, спортно-състезателна или друга творческа дейност. С допълнението в чл. 80, ал. 1, т. 3 се цели регламентиране на такава възможност (§ 13, т. 1). 
В разпоредбата на чл. 80, ал. 2 от ПУД на НВУ е регламентирано правото на курсантките майки да прекъсват обучението си в Университета за времето на бременност и раждане въз основа на удостоверение, издадено от компетентните медицински органи, както и за времето на отглеждане на малко дете до 2-годишна възраст въз основа на молба и копие от акт за раждане на детето. В приложното поле на горепосочената разпоредба са изключени военнослужещите, които се обучават в НВУ „В. Левски“ в задочна форма за придобиване на ОКС „бакалавър“ в професионално направление „Военно дело“. В тази връзка е необходимо да се уреди правото на военнослужещите майки, да прекъсват обучението си, поради бременност, раждане и отглеждане на малко дете до 2-годишна възраст и след това да го продължават по условия и ред определени в ПУД на НВУ „В. Левски“ (§ 13, т. 2 и § 14).
Регламентацията на чл. 81 от действащия ПУД определя задълженията на курсантите и военнослужещите по време на тяхното обучение. Алинея трета на чл. 81 засяга конкретно задълженията на военнослужещите, които в голяма степен се припокриват с тези на курсантите, а именно „са длъжни да спазват задълженията по ал. 1, т. 1, 2, 5 - 14 и ал. 2.“. Разпоредбата задължава военнослужещите да спазват ал. 1, т. 5, която регламентира „да не напускат района на университета освен в случаите, когато са във ваканция, в домашен отпуск, както и в други случаи, определени със заповед на началника на университета, министъра на отбраната или оправомощени от него длъжностни лица;“. На военнослужещите не се полага ваканция и по тази причина разпоредбата не следва да бъде прилагана за военнослужещите (§15).

